Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa 1.apríla 2008

Materiál číslo:  153 / 2008

K bodu : Návrh na dlhodobý prenájom Športovej haly na Gercenovej ul. č. 25        
   ________________________________________________________

Predkladá:                                                            Návrh uznesenia:

Marián Miškanin           	Miestne zastupiteľstvo mestskej časti 	                                                                    
prednosta MÚ	Bratislava-Petržalka

	s ch v a ľ u j e

	prenájom Športovej haly na Gercenovej ul.
Prerokované:	č. 25 na dobu 20 rokov pre žiadateľa
	Pavla Záhradného, Mamateyova ul. č. 30,
v Miestnej rade mestskej časti   	851 04  Bratislava
Bratislava-Petržalka dňa  18.3.2008

Spracoval:

Alena Juríková
vedúca ref. SMM ONM

Dôvodová správa

Mestská časť Bratislava-Petržalka je správcom Športovej haly na Gercenovej ul. 25. Objekt športovej haly bol prenajatý od 1. 1. 1998 do 31. 12. 2007 Pavlovi Záhradnému, Mamateyova 30, Bratislava zmluvou č. 27-98 o nájme zo dňa 18. 5. 1998 na obdobie 10 rokov v súlade s uznesením Miestneho zastupiteľstva mestskej časti Bratislava-Petržalka č. 378 zo dňa 9. 12. 1998.  Po uplynutí doby nájmu bol dodatkom č. 1 k tejto zmluve nájom p. Záhradnému predĺžený do 30. 6. 2008. Prenajaté plochy predstavujú celkom 1 217 m2, z toho priestory určené na športovú činnosť a podnikanie majú výmeru 702 m2, ostatné obslužné priestory 515 m2. Podľa doterajších skúseností predstavuje priemerná mesačná návštevnosť zariadenia približne 4 500 až 5 500 cvičencov mesačne. Po rekonštrukcii športovej haly, ktorou sa zvýši kapacita pre cvičencov a rozšíria možnosti športovania, je predpokladaná mesačná návštevnosť 7 000 až 9 000 cvičencov mesačne. 
Mestská časť Bratislava-Petržalka sa rozhodla uverejniť na svojej webovej stánke oznam pre záujemcov  o prenájom Športovej haly na Gercenovej ul. s tým, že žiadateľ vo svojej žiadosti uvedie údaje o navrhovanej dobe nájmu, cene nájmu, plánovanej výške investícií, činnosti, ktorú by chcel v športovej hale realizovať, a prínose z tejto činnosti pre mestskú časť. Oznam bol zverejnený dňa 30. 1. 2008. s termínom predloženia žiadostí najneskôr do 15. 2. 2008 do 14. hod. Zverejnený oznam je uložený v archíve oznamov na webovej stránke. 
Pri dlhodobom prenájme zariadenia mestská časť neuvažuje s tým, že by bola nájomcovi daná možnosť odpočítania investovaných finančných prostriedkov z predpísaného ročného nájomného. Časti športovej haly, ktoré nebudú slúžiť športovej činnosti, nebudú prenajímané tretím osobám, ale vždy iba jednému nájomcovi. V prípade využitia týchto priestorov na iný účel je potrebný predchádzajúci súhlas miestneho zastupiteľstva.  

Do ponukového konania sa prihlásili dvaja záujemcovia.

Ponuka pána Záhradného obsahovala požadované doklady a údaje. Jeho prioritou je zvýšenie kapacity cvičencov, čo si vyžaduje rekonštrukciu športovej haly. Predpokladané vynaložené investície z vlastných zdrojov vo výške 6 700 000,- Sk. Na základe vyžiadania mestskej časti Bratislava-Petržalka predložil garanciu výšky investovaných finančných prostriedkov s tým, že z vlastných zdrojov použije 2,5 milióna Sk, z výnosov 1,5 milióna Sk a na 2,75 milióna si zoberie úver v peňažnom ústave. Finančné prostriedky budú využité na komplexnú rekonštrukciu športovísk v športovej hale s cieľom maximálneho zvýšenia kapacity cvičencov. Rekonštrukcia bude pozostávať z nadstavby na nižšej časti budovy, výmeny okien, celkového zateplenia budovy a vyregulovania systému ústredného kúrenia a prípravy teplej úžitkovej vody. Príprava a realizácia vyššie uvedených investíci je naplánovaná na obdobie   od júla 2008 do marca 2011.

Ponuka PRÁVNIK – tenisová škola TRČKA & KUREK, Haburská 14, 821 01 Bratislava obsahovala požadované doklady a údaje. Zameranie činnosti spočíva v športovaní detí a mládeže, zamedzenie obezite a chorobnosti detí, vybudovanie priestorov na rehabilitáciu detí. Pri rokovaní dňa 10.3.2008 nevedeli zagarantovať výšku investícií v prípade nezískania finančných prostriedkov z fondov EÚ. Na základe požiadavky komisie správy majetku a miestnych podnikov bol tento záujemca vyzvaný, aby doplnil svoju ponuku o garanciu výšky investovaných finančných prostriedkov, časový hramonogram realizácie investícií s uvedením výšky finančných prostriedkov za jednotlivé roky a údaje o predpokladanom počte návštevníkov v športovej hale počas jedného mesiaca prevádzky. Dňa 19. 3. záujemca 
cestou e-mailovej pošty oznámil, že od súťaže na dlhodobý prenájom Športovej haly na Gercenovej ul. č. 25 odstupuje.

Po vyhodnotení a porovnaní ponúk výberovou komisiou sa na prvom mieste umiestnil žiadateľ PRÁVNIK – tenisová škola, TRČKA&KUREK, Haburská 14, Bratislava. 

Zápisnica z ponukového konania tvorí prílohu č. 1 tejto dôvodovej správy.

Materiál bol prerokovaný v operatívnej porade starostu dňa 10. 3. 2008, v komisii správy dňa 17. 3. 2008 a bol doplnený požadované údaje tejto komisie. Vo finančnej komisii bude prerokovaný dňa 31. 3. 2008. Stanoviská komisií tvoria prílohu materiálu.
Materiál bol prerokovaný v Miestnej rade mestskej časti Bratislava-Petržalka dňa 18. 3. 2008, ktorá uznesením č. 163 Miestnemu zastupiteľstvu mestskej časti Bratislava-Petržalka odporučila schváliť prenájom Športovej haly na Gercenovej ul. č. 25 na dobu 20 rokov pre žiadateľa Pavla Záhradného, Mamateyova ul. č. 30, 851 04 Bratislava.

                                                                                                Príloha č. 1
Zápisnica 
z otvárania obálok v rámci ponukového  konania na prenájom 
Športovej haly Gercenova ul. č. 25 zo dňa 21.2.2008

Mestská časť Bratislava-Petržalka na svojej  webovej stránke uverejnila oznam pre záujemcov  o prenájme ŠH na Gercenovej ul. č. 25 od 1.7.2008 s tým, že žiadateľ vo svojej žiadosti uvedie nasledovné údaje:
•	dobu nájmu
•	cenu nájmu
•	činnosť, ktorú by chcel v ŠH realizovať
•	prínos z tejto činnosti pre mestskú časť
•	plánovanú výšku investícií

Na Miestny úrad mestskej časti Bratislava-Petržalka boli v termíne do 15.2.2008  do 1400 hod. doručené dve obálky - žiadosti  na prenájom športovej haly Gercenova ul. č. 25. 
Výberová komisia v zložení podľa prezenčnej listiny, zahájila otváranie obálok s ponukami na prenájom športovej haly na Gercenovej ul. č. 25 v poradí:
1.	Pavol Záhradný, Mamateyova 30, 851 05 Bratislava
2.	PRÁVNIK - tenisová škola, TRČKA and KUREK, Haburská 14, 821 01 Bratislava.

Po otvorení obálok bolo skonštatované, že :
1.	Ponuka pána P. Záhradného obsahovala požadované doklady a údaje:
•	písomná žiadosť o dlhodobý prenájom s prílohami + CD, 
•	doba  nájmu  na 20 rokov,
•	cena nájmu 200.000,- Sk/rok t.j. 4.000.000,- Sk  za 20 rokov nájmu,
•	žiadateľ ma v pláne rozšíriť doterajšiu ponuku športovej činnosti (posilňovňa, squash) o stolný tenis,  aerobik a zväčšiť priestor - plochu  pre cvičenie, 
•	ponúkané športové činnosti umožňujú mládeži, študentom a dospelým obyvateľom vypĺňať voľný čas aktívnym spôsobom oddychu a tým prispievať ku zníženiu kriminality, vandalizmu najmä medzi mládežou, za prijateľné vstupné ceny
•	prioritou rozvoja ŠH je zvýšenie kapacity cvičencov, čo si vyžaduje rekonštrukciu ŠH, predpokladané investície sú vo výške 6.700.000,- Sk z vlastných zdrojov žiadateľa.

2.	Ponuka PRÁVNIK - tenisová škola obsahovala požadované doklady a údaje.
•	písomná žiadosť o dlhodobý prenájom s prílohami + CD,
•	doba nájmu na 20 rokov
•	cena nájmu 250.000,- Sk/rok t.j. 5.000.000,- Sk za 20 rokov nájmu
•	žiadateľ svoju činnosť zameriava na deti v predškolskom a školskom veku, príprava detí na závodný tenis, vrcholový a výkonnostný tenis mládeže
•	prínos pre mestskú časť spočíva v možnosti športovania detí a mládeže vo veku 4-15 rokov, všestrannou pohybovou prípravou detí sa zamedzuje obezite a chorobnosti detí, vybudovanie priestoru v ŠH na rehabilitáciu detí, revitalizácia školského dvora na ZŠ Nobelovo nám. 6
•	plánované investície sú vo výške 20.000.000,- Sk, v prípade ich čerpania z európskych fondov.

Komisia pristúpila po dohode k tajnému hlasovaniu a výsledok bol nasledovný:

1.	  PRÁVNIK - tenisová škola           -  hlasovali traja členovia komisie
2.	  Pavol Záhradný                             -  hlasovali dvaja členovia komisie

Komisia odporúča objekt prenajať žiadateľovi PRÁVNIK - tenisová škola, Trčka & Kurek a rokovať s nimi o podmienkach prenájmu.   

       
Výpis zo zasadnutia komisie správy majetku a miestnych podnikov 
konaného dňa 17. 3. 2008

K bodu 2: Návrh na dlhodobý prenájom Športovej haly na Gercenovej ul. č. 25

Uznesenie č. 2

Komisia po prerokovaní materiálu žiada doplniť:
-	po prerokovaní so žiadateľmi garanciu výšky investovaných finančných prostriedkov, zdroje financovania, časový harmonogram realizácie investícií, 
-	údaje o predpokladanom počte návštevníkov v športovej hale počas jedného mesiaca prevádzky,
-	termín, kedy bol oznam o ponukovom konaní uverejnený na webovej stránke,
-	preveriť, či vedenie mestskej časti uvažuje, alebo neuvažuje o možnosti odpočítania výšky investovaných finančných prostriedkov z ročného nájmu,
-	podmienku, že časti športovej haly, ktoré nebudú slúžiť športovej činnosti nebudú prenajímané tretím osobám bez súhlasu starostu s tým, že tieto priestory budú využívané len na činnosti súvisiace so športovou činnosťou. V prípade využitia týchto priestorov na iný účel je potrebný súhlas miestneho zastupiteľstva.

Hlasovanie: za  - 5, proti  - 0, zdržal sa – 0

Uznesenie č. 3

Komisia na základe predloženého materiálu nesúhlasí s prenájmom Športovej haly na Gercenovej ul. č. 25 pre žiadateľa PRÁVNIK – tenisová škola, TRČKA&KUREK, Haburská 14, Bratislava.

Hlasovanie: za – 4, proti – 0, zdržal sa  - 1.

Za správnosť výpisu: A. Juríková